Brittanje kyk vorentoe ná koningin se doodDie begrafnis word bestempel as die grootste polisie-operasie in Britse geskiedenis. (Foto: Paul Ellis/AFP) Vlae op staatsgeboue in Engeland het Dinsdag weer soos gewoonlik gewapper, ŉ reuseskoonmaakoperasie is aan die gang en sakebedrywighede word hervat ná Maandag se staatsbegrafnis van koningin Elizabeth II. Die koninklike familie bly nog ŉ week lank in rou. Brittanje is grootliks tot stilstand gebring en ongeveer ŉ kwartmiljoen mense het die afgelope tien dae 24 uur per dag tougestaan om van die koningin afskeid te neem, het die Britse regering gesê. Liz Truss, wat die koningin net twee dae voor haar dood as eerste minister aangewys het, het na die Verenigde Nasies (VN) se Algemene Vergadering gereis skaars ure nadat sy ŉ roerende toespraak by die begrafnis gelewer het. Op pad na New York het Truss die koningin geloof vir haar “liefde en toegeneentheid” en het sy haar “groot waardering” vir koning Charles III te kenne gegee. Die koninklike Twitter-rekening het ŉ foto geplaas van die koningin wat in 1971 by haar Skotse woning, Balmoral, stap. Dit is hier waar sy in die ouderdom van 96 as Brittanje se langsdienende monarg gesterf het. By die foto staan geskryf: “May flights of Angels sing thee to thy rest. In loving memory of Her Majesty The Queen.” Die aanhaling is uit die tragiese slot van Shakespeare se drama Hamlet, en is ook deur Charles in sy eerste toespraak as koning, ŉ dag ná sy ma se dood, gebruik. Nuwe begin Volgens Brittanje se nasionale kragnetwerk was daar Maandag tussen 10:30 en 11:00 ŉ afname van twee gigawatt in gebruik op die Britse kragnetwerk; dit is gelykstaande aan 200 miljoen gloeilampe wat afgeskakel is. “Dit was omdat mense hul gewone bedrywighede tydens die begrafnis gestaak het,” het ŉ woordvoerder aan AFP gesê. Opruimingswerk in die strate waar miljoene rouklaers byeengekom het, duur voort. Lede van die parlement gaan nou ŉ eed van getrouheid aan hul nuwe koning aflê. Geen datum is egter nog vasgestel vir Charles se kroningsplegtigheid nie. Michelle Donelan, Britse minister van kultuur, sê sy weet nie wat die finale koste van die staatsbegrafnis in die Westminster-abdy was nie. Dit was ŉ reuseveiligheidsoperasie met honderde internasionale gaste wat die begrafnis bygewoon het. Donelan het egter aan Sky News gesê Britte sal saamstem dat die “geld goed bestee is”, gegewe die onbaatsugtige diens wat die koningin oor 70 jaar aan haar mense gelewer het. Onverenigde koninkryk Ná die koningin se begrafnis is die aandag terug op Brittanje se stygende inflasieprobleem en die krisis wat spruit uit Rusland se inval van Oekraïne. Daar is ook kommer oor die toekoms van die Verenigde Koninkryk, aangesien Skotland se nasionalistiese regering mik vir nog ŉ referendum oor onafhanklikheid en soos Noord-Ierland vir die eerste keer ŉ Rooms-Katolieke meerderheid word. “Is dit moontlik dat koningin Elizabeth meer as enigiemand anders gedoen het om hierdie eilande saam te snoer?” het die kommentator Jonathan Freedland in The Guardian geskryf. “Die afgelope tien dae was ŉ vakansie van die gewone politieke polarisasie: Bewondering vir die koningin was een van die min dinge waaroor die meeste mense kon saamstem,” het hy gesê.